ይህች ታሪካዊ አገር መስቀለኛ መንገድ ላይ ቆማ ልጆቿን በምትማፀንበት በዚህ ወሳኝ ጊዜ፣ ከግለሰባዊና ቡድናዊ ፍላጎቶች በመላቀቅ አገርን መታደግ ያስፈልጋል፡፡ ጥልቅ የአገር ፍቅር ስሜት ያላቸው ኢትዮጵያዊያን አገራቸው ሰላም እንዲሰፍንባት፣ ዴሞክራሲያዊ ሥርዓት እንዲገነባባትና ለሁሉም ልጆቿ እኩል እናት እንድትሆን ከቃል በላይ ተግባር ይጠበቅባቸዋል፡፡ ከሥልጣን በላይ አገርና ሕዝብን ማስቀደም ተገቢ ነው፡፡ የወጣቱን ትውልድ ተስፋ የሚያለመልሙና የተጀመሩ የልማትና የዕድገት ጉዞዎችን የሚያስቀጥሉ ታሪካዊ ዕርምጃዎች መወሰድ አለባቸው፡፡ ይህች አገር ልጆቿ በነፃነት አንገታቸውን ቀና አድርገው የሚራመዱባትና ከገባችበት ቀውስ ውስጥ ጎትተው የሚያወጧት እንድትሆን፣ በኢትዮጵያዊ ጨዋነትና አስተዋይነት ፀጋ በመመራት በአንድነት መቆም ተገቢ ነው፡፡ የፈለገውን ያህል ልዩነት ቢኖር እንኳን፣ ልዩነቱን ለማስተናገድ የሚረዳ አማካይ በመፍጠር መነጋገርና መደራደር የዴሞክራቶች የተለመደ ተግባር ነው፡፡ ማዶ ለማዶ ቆሞ መፋጠጥ ወይም ጥርስ እየተነካከሱ ለፀብ መጋበዝ ጊዜ ያለፈበት ነው፡፡ ሰላምና ዴሞክራሲ ዕውን የሚሆኑት በዴሞክራቶች ስለሆነ፣ በዚህ ቁመና ላይ መገኘት የማይታለፍ የወቅቱ ጥያቄ ነው፡፡
